Document ID: 32003D0525

Απόφαση της Επιτροπής
της 18ης Ιουλίου 2003
σχετικά με τη μετάθεση της ημερομηνίας θέσης σε εφαρμογή της οδηγίας 1999/36/EΚ του Συμβουλίου για ορισμένους μεταφερτούς εξοπλισμούς υπό πίεση
[κοινοποιηθείσα υπό τον αριθμό Ε(2003) 2591]
(Κείμενο που παρουσιάζει ενδιαφέρον για τον ΕΟΧ)
(2003/525/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/36/EΚ του Συμβουλίου, της 29ης Απριλίου 1999, για τους μεταφερτούς εξοπλισμούς υπό πίεση(1), όπως τροποποιήθηκε τελευταία από την οδηγία 2002/50/ΕΚ(2) και ιδίως το άρθρο 17 παράγραφος 2,
Εκτιμώντας τα ακόλουθα:
(1) Δεν υφίστανται λεπτομερείς τεχνικές προδιαγραφές και δεν προστέθηκαν αρκετά σχετικά ευρωπαϊκά πρότυπα στα παραρτήματα της οδηγίας 94/55/EΚ του Συμβουλίου, της 21ης Νοεμβρίου 1994, για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων(3), όπως τροποποιήθηκε τελευταία από την οδηγία 2003/28/EΚ της Επιτροπής, της 7ης Απριλίου 2003(4), και από την οδηγία 96/49/EΚ του Συμβουλίου, της 23ης Ιουλίου 1996, για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων(5), όπως τροποποιήθηκε τελευταία από την οδηγία 2003/29/EΚ της Επιτροπής, της 7ης Απριλίου 2003(6), για τα βαρέλια υπό πίεση, τις δέσμες (πλαίσια) κυλίνδρων και τις δεξαμενές που αναφέρονται στο άρθρο 2 της οδηγίας 1999/36/EΚ. Συνεπώς, είναι σκόπιμο να μετατεθεί η ημερομηνία εφαρμογής της οδηγίας για τους εν λόγω μεταφερτούς εξοπλισμούς υπό πίεση.
(2) Το άρθρο 18 της οδηγίας 1999/36/EΚ προβλέπει ότι, επί μια μεταβατική περίοδο 24 μηνών από τη θέση σε εφαρμογή της εν λόγω οδηγίας, τα κράτη μέλη πρέπει να εγκρίνουν τη διάθεση στην αγορά και τη θέση σε λειτουργία του μεταφερτού εξοπλισμού υπό πίεση ο οποίος είναι σύμφωνος με την ισχύουσα στο έδαφός τους νομοθεσία πριν από την 1η Ιουλίου 2001. Συνεπώς, είναι σκόπιμο να μετατεθεί και η ημερομηνία λήξης της εν λόγω περιόδου.
(3) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη μεταφορά επικίνδυνων εμπορευμάτων που συστάθηκε δυνάμει του άρθρου 9 της οδηγίας 94/55/EΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ημερομηνία θέσης σε εφαρμογή της οδηγίας 1999/36/EΚ μετατίθεται την 1η Ιουλίου 2005 για τα βαρέλια υπό πίεση, τις δέσμες (πλαίσια) κυλίνδρων και τις δεξαμενές.
Άρθρο 2
Τα κράτη μέλη εγκρίνουν τη διάθεση στην αγορά και τη θέση σε λειτουργία του μεταφερτού εξοπλισμού υπό πίεση που αναφέρεται στο άρθρο 1 οποίος είναι σύμφωνος με την ισχύουσα στο έδαφός τους νομοθεσία πριν από την 1η Ιουλίου 2005 μέχρι και 24 μήνες από την εν λόγω ημερομηνία, καθώς και τη μεταγενέστερη θέση σε λειτουργία του εξοπλισμού αυτού που έχει διατεθεί στην αγορά πριν από την ημερομηνία αυτήν.
Άρθρο 3
Η παρούσα απόφαση ισχύει από την 1η Ιουλίου 2003.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 18 Ιουλίου 2003.

Labels: 1
7
8
3
15